रायपुर. सीबीआई में चल रहे मामले को ट्रांसफर कराने के लिए कथित डेढ़ करोड़ की रिश्वत के आरोप में गिरफ्तार सीनियर आईएएस बाबूलाल अग्रवाल के केस में पहली किस्त के तौर पर 20 लाख रुपए के लेनदेन का मामला सामने आया है और सीबीआई ने इस लेनदेन को लेकर सामने आए कुछ नामों के बारे में पूछताछ शुरू कर दी है। सीबीआई सूत्रों के मुताबिक जो नाम सामने आए हैं, उनमें छत्तीसगढ़ के ही लोग हैं। इन्हें पूछताछ के लिए दो-चार दिन में ही सीबीआई दिल्ली तलब कर सकती है।
सीबीआई सूत्रों ने बताया कि पीएमओ में अपनी पहुंच बताकर पैसे लेने वाले दोनों दलालों से शुक्रवार को हुई पूछताछ में कुछ नाम मिले हैं। इन नामों का ताल्लुक हवाला के जरिये दिल्ली भेजी गई 20 लाख रुपए की पहली किस्त से है। यह रकम दिल्ली में भगवान सिंह ने रिसीव की थी।
जहां से पेमेंट हुआ और छत्तीसगढ़ के जिस व्यक्ति के जरिये हवाला करवाया गया था, उसकी जानकारी सीबीआई को मिली है। इनमें हवाला कारोबारी से भी पूछताछ की जा चुकी है। हवाला करवाने वालों को सीबीआई दिल्ली बुलाकर पूछताछ करेगी, ताकि यह स्थापित हो सके कि पैसे किन लोगों के कहने पर हवाला किए गए थे।
चार शहरों से जुड़े तार :
इस केस में आईएएस अग्रवाल और उनके साले को ज्यूडीशियल रिमांड पर दिल्ली की तिहाड़ जेल में रखा गया है। अब सीबीआई का फोकस 90 लाख रुपए कैश और ढाई किलो सोने के साथ पकड़े गए बुरहानुद्दीन उर्फ ओपी शर्मा और भगवान सिंह पर है। पता लगाया जा रहा है कि दोनों के पास पैसे और सोना किस माध्यम से पहुंचा, किसने भिजवाया और इनके तार निलंबित आईएएस से किस तरह जुड़े हैं। यह भी बताया जा रहा है कि रायपुर, भिलाई और राजनांदगांव के बाद इस केस के तार बिलासपुर से भी जुड़ने लगे हैं। सीबीआई के प्रवक्ता आरके गौर ने भास्कर से कहा कि प्रदेश के जिन नए लोगों के नाम सामने आए हैं, अगले कुछ दिनों में उनसे पूछताछ करने के अलावा उनके ठिकानों की जांच भी की जाएगी।
सीबीआई ने दो सराफा कारोबारियों को रोका
बाबूलाल अग्रवाल मामले में सीबीआई ने रायपुर सराफा से जुड़े 4 कारोबारियों को पूछताछ के लिए बुलाया गया था। इनमें से दो कारोबारियों को शनिवार को रोक लिया गया है। सूत्रों के अनुसार इनसे जानकारी मिली है कि दोनों आरोपियों के पास मिले सोने की खरीदी कहां से और किसने की थी। इस मामले में दोनों कारोेबारी सरकारी गवाह बनाने के लिए तैयार है।
hin_Deva hin_Deva hin_Deva hin_Deva hin_Deva hin_Deva hin_Deva